Imtella' Lulju 15, 2020 - Aġġornata 15 Ta' Lulju, 2020 8:34pm Pulizija li jirrapporta pulizija ieħor li jkun qed jabbuża jew jixxaħħam mhux se jibqa' jirriskja li jittieħdu passi kontrih. Dan wara li fuq rakkomandazzjoni tal-GRECO saret bidla fil-liġi biex fi kliem il-Ministru għall-Intern, Byron Camilleri, ikun hemm aktar trasparenza u kontabbiltà fil-korp tal-Pulizija. Sat-13 ta' Lulju li għadda jekk Pulizija jinqabad jagħmel rapport anonimu dwar abbużi interni, fosthom ta' frodi jew korruzzjoni fil-korp stess, kien jirriskja li jiġi ddixxiplinat u jittieħdu passi kontrih stess. Madankollu, b'avviż legali ppubblikat fl-14 ta' Lulju, il-liġi dwar il-Pulizija ġiet emendata u kull uffiċjal tal-korp issa se jkun jista' jirrapporta allegat abbużi mal-Kummissarju jew uffiċjal ieħor fil-korp mingħajr il-ħtieġa li jiżvela d-dettalji personali u mingħajr il-biża' li jaffaċċja proċeduri dixxiplinari. "Jeħtieġ illi persuna tħossha komda u jkollha l-għodda biżżejjed biex tagħmel rapport fil-konfront ta' xi ħadd li qed jiżbalja sabiex tkun tista' tittieħed azzjoni kontra dik il-persuna," il-Ministru għall-Intern u s-Sigurtà Nazzjonali Byron Camilleri. Il-Ministru Camilleri qal li din kienet rakkomandazzjoni tal-GRECO u biha l-Gvern irid jiġġieled l-omertà fil-Korp tal-Pulizija u jdaħħal mentalità li l-abbużi mhux se jiġu ttollerati. "Qed nagħtu sinjal b'saħħtu ħafna fejn nixtiequ nieħdu l-korp tal-Pulizija, korp tal-Pulizija li jkun aktar trasparenti, korp tal-pulizija li jkun aktar kontabbli, korp tal-pulizija li jkun aktar miftuħ u allura din hi waħda minn sensiela ta' miżuri u deċiżjonijiet li se jkun hemm fil-ġimgħat u x-xhur li ġejjin." Il-Ministru Camilleri qal li din hi l-ewwel bidla fil-politika tal-korp kontra l-frodi u l-korruzzjoni bil-għan li tissaħħaħ il-governanza tajba fil-Pulizija.